



Parlamentul  României

Camera  Deputaţilor

	Comisia pentru mediu şi echilibru ecologic

        Nr.4c-27/885

	
	Comisia pentru administraţie publică şi amenajarea teritoriului

           Nr. 4c-6/379


Bucureşti, 04.12.2017                                                                                      
BIROUL PERMANENT  AL 
CAMEREI DEPUTAŢILOR
Vă înaintăm, alăturat, raportul comun asupra proiectului de Lege privind aprobarea Ordonanţei Guvernului nr.18/2017 pentru modificarea unor acte normative în domeniul administraţiei publice centrale, trimis Comisiei pentru mediu şi echilibru ecologic şi Comisiei pentru administraţie publică şi amenajarea teritoriului pentru examinare pe fond, cu adresa nr.PL-x.402 din 30 octombrie 2017.
PREŞEDINTE,                                                         PREŞEDINTE,
                Ion CUPĂ                                                         Florin Claudiu ROMAN

RAPORT  COMUN
asupra proiectului de Lege privind aprobarea Ordonanţei Guvernului nr.18/2017 pentru modificarea unor acte normative în domeniul administraţiei publice centrale
În conformitate cu prevederile art.95 din Regulamentul Camerei Deputaţilor, republicat, cu modificările și completările ulterioare, Comisia pentru mediu şi echilibru ecologic şi Comisia pentru administraţie publică şi amenajarea teritoriului au fost sesizate spre dezbatere în fond, în procedură obişnuită, cu proiectul de Lege privind aprobarea Ordonanţei Guvernului nr.18/2017 pentru modificarea unor acte normative în domeniul administraţiei publice centrale, transmis cu adresa nr. Plx. 402 din 30 octombrie 2017 şi înregistrat cu nr.4c-27/790/30 octombrie 2017, respectiv cu nr.4c-6/379 din 31 octombrie 2017.
Proiectul de Lege are ca obiect de reglementare modificarea unor acte normative, în sensul trecerii Administraţiei Naţionale de Meteorologie de sub autoritatea Secretariatului General al Guvernului, care îndeplinea atribuţiile de minister de resort, sub autoritatea Ministerului Mediului, care realizează politica la nivel naţional în domeniul protecţiei mediului înconjurător şi schimbărilor climatice.
Senatul, în calitate de primă Cameră sesizată, a adoptat proiectul de Lege în şedinţa din 24 octombrie 2017 , cu respectarea prevederilor art.76 alin (2) din Constituţia României, republicată.

La întocmirea prezentului raport comun, Comisiile au avut în vedere avizul favorabil al Consiliului Legislativ (nr.678/23.08.2017) și avizul favorabil al Comisiei pentru buget,finanţe şi bănci (nr.4c-2/1051/15.11.2017).
În conformitate cu prevederile art.61 şi art.63 din Regulamentul Camerei Deputaţilor, republicat, cu modificările si completările ulterioare, Comisiile au examinat proiectul de Lege, sus menţionat, în şedinţe separate.

Comisia pentru administraţie publică şi amenajarea teritoriului a examinat proiectul de Lege în şedinţa din 14 noiembrie 2017. La lucrările Comisiei au fost prezenţi 24 deputaţi, din totalul de 25 membri ai Comisiei.

Comisia pentru mediu şi echilibru ecologic a examinat proiectul de Lege în şedinţa din 28 noiembrie 2017. Din numărul total de 16 membri ai Comisiei pentru mediu şi echilibru ecologic au participat la şedinţă  12 deputaţi.
La dezbaterea proiectului de Lege au participat în calitate de invitați, în conformitate cu prevederile art.55 din Regulamentul Camerei Deputaţilor, republicat, cu modificările și completările ulterioare,  reprezentanți din cadrul Ministerului Mediului.
În urma dezbaterilor şi a opiniilor exprimate membrii celor două Comisii au hotărât, cu majoritate de voturi, adoptarea proiectului de Lege privind aprobarea Ordonanţei Guvernului nr.18/2017 pentru modificarea unor acte normative în domeniul administraţiei publice centrale, în forma adoptată de Senat, cu amendamente respinse redate în anexa la prezentul raport.
Camera Deputaţilor este Camera Decizională potrivit prevederilor art.75 alineatele (1) şi (3) din Constituţia României, republicată şi ale art.92 din Regulamentul Camerei Deputaţilor, republicat, cu modificările si completările ulterioare.
În raport cu obiectul şi conţinutul său, proiectul de lege face parte din categoria legilor ordinare.
        PREŞEDINTE,                                                               PREŞEDINTE,                   

          Ion CUPĂ                                                                Florin Claudiu ROMAN
       SECRETAR,                                                                     SECRETAR,
    Petru FARAGO                                                        Simona BUCURA OPRESCU
Consilier parlamentar, Andreea Negulescu                                                     Șef serviciu, Sofia Chelaru

                                                                                                            Consilier parlamentar, Elena  Hrincescu

                                                                                        ANEXA         

AMENDAMENTE RESPINSE 
	Nr. crt.
	Text ordonanţă
	Text Senat
	Text propus de Comisie

(autorul amendamentului)
	Motivarea 

amendamentelor propuse

	1. 
	
	LEGE

privind aprobarea Ordonanței Guvernului nr.  18/2017 pentru modificarea unor acte normative în domeniul administraţiei publice centrale
	
	

	2. 
	
	Articol unic. – Se aprobă Ordonanța Guvernului nr.  18 din 30 august 2017 pentru modificarea unor acte normative în domeniul administraţiei publice centrale, adoptată în temeiul art. 1 pct. III poz. 4 şi 5 din Lg 161/2017 privind abilitarea Guvernului de a emite ordonanţe, şi publicată în Monitorul Oficial al României, Partea I, nr. 703 din 30 august 2017.

	Articol unic. – Se aprobă Ordonanța Guvernului nr.  18 din 30 august 2017 pentru modificarea unor acte normative în domeniul administraţiei publice centrale, adoptată în temeiul art. 1 pct. III poz. 4 şi 5 din Lg 161/2017 privind abilitarea Guvernului de a emite ordonanţe, şi publicată în Monitorul Oficial al României, Partea I, nr. 703 din 30 august 2017, cu următoarele completări:

	

	3. 
	Titlul Ordonanței Guvernului: 

ORDONANŢĂ

pentru modificarea unor acte normative în domeniul administraţiei publice centrale
	
	NEMODIFICAT 
	

	4. 
	…
	…


	1. După articolul IV se introduc două noi articole, art. V şi VI, cu următorul cuprins: 

Art. V. – La alineatul (1) al articolului 98 din Legea nr. 188/1999 privind statutul funcţionarilor publici, republicată în Monitorul Oficial al României, Partea I, nr. 365 din 29 mai 2007, cu modificările și completările ulterioare, litera f) se modifică şi va avea următorul cuprins:

„f) când prin hotărâre judecătorească definitivă s-a dispus condamnarea pentru o faptă prevăzută la art. 54 lit. h) ori s-a dispus executarea unei pedepse privative de libertate, la data rămânerii definitive a hotărârii;”
	Este necesară corelarea cu prevederile Codului Muncii, având în vedere următoarele argumente:

Prin Decizia Înaltei Curți De Casaţie și Justiţie - Completul pentru dezlegarea unor chestiuni de drept nr. 15 din 6 martie 2017, publicată în Monitorul Oficial al României, Partea I, nr. 470 din 22 iunie 2017, s-a stabilit că, în aplicarea art. 56 alin. (1) lit. f) din Legea nr. 53/2003 - Codul muncii, nu încetează de drept contractul de muncă al unui salariat condamnat la o pedeapsă privativă de libertate, a cărei executare  a fost suspendată, încetarea contractului de muncă survenind numai în situaţia în care condamnatul execută efectiv pedeapsa în penitenciar, fiind în imposibilitate fizică de a se prezenta la locul de muncă.

Pentru identitate de rațiune, precum și pentru că Decizia ICCJ sus-amintită se aplică doar în cazul litigiilor de dreptul muncii având un asemenea obiect, se propune modificarea prevederilor art. 98 alin. (1) lit. f) teza a doua din Legea nr. 188/1999 privind Statutul funcţionarilor publici, prevederi ce constituie dispoziţiile legale corespunzătoare celor ale art. 56 alin. (1) lit. f) din Codul muncii în privința încetării de drept a raportului de serviciu al funcționarilor publici cărora li s-a aplicat o pedeapsă privativă de libertate.

Actualmente, conform art. 98 alin. (1) lit. f) teza a doua din această lege, raportul de serviciu încetează de drept pentru aplicarea unei pedepse privative de libertate chiar și pentru infracţiuni care nu au legătură cu exercitarea atribuţiunilor de serviciu, chiar dacă executarea a fost suspendată.

Astfel, se propune ca fondul dezlegării oferite de ICCJ să se transpună și în cuprinsul Statutului funcționarilor publici, clarificându-se faptul că raportul de serviciu încetează – în cazul săvârșirii altor infracțiuni decât cele care constituie condiție negativă de ocupare a funcției publice, prevăzute la art. 54 lit. h) din Legea nr. 188/1999 – doar dacă prin hotărârea de condamnare pentru acele alte infracțiuni s-a dispus o pedeapsă privativă de libertate care se execută în condițiile legii privind executarea pedepselor şi a măsurilor privative de libertate dispuse de organele judiciare în cursul procesului penal, respectiv care execută efectiv în penitenciar și care conduce la imposibilitatea fizică a funcționarului public de a se prezenta la locul de muncă. 

Clarificarea nu vizează pedepsele privative de libertate, primite pentru condamnările suferite după comiterea uneia sau, după caz, a mai multora dintre infracţiunile prevăzute de teza întâi a art. 98 alin. (1) lit. f) din Legea nr. 188/1999, respectiv a celor care constituie condiție negativă de ocupare a funcției publice conform art. 54 lit. h) din aceeași lege (infracțiuni contra umanităţii, contra statului sau contra autorităţii, infracţiuni de corupţie şi de serviciu, infracţiuni care împiedică înfăptuirea justiţiei, infracţiuni de fals ori a unei infracţiuni săvârşite cu intenţie care ar face-o incompatibilă cu exercitarea funcţiei publice), pentru care încetarea se dispune chiar și în cazul suspendării executării pedepsei privative de libertate sau în cazul altor măsuri de individualizare a pedepsei.

Nu în ultimul rând, un asemenea demers legislativ poate servi și drept instrument preventiv de evitare a încărcării nejustificate și inutile a instanțelor judecătorești cu spețe similare, din sfera legislației funcției publice.


	
	
	
	Art. VI. – Actele administrative de constatare a încetării de drept a raportului de serviciu în temeiul art. 98 alin. (1) lit. f) teza a doua din Legea nr. 188/1999 privind Statutul funcţionarilor publici, care nu au fost emise până la data intrării în vigoare a prezentei legi, nu se mai emit.
	În spiritul principiului constituțional şi legal al normei penale mai favorabile, precum şi al principiului aplicării imediate a legii noi.

